**PASKAIDROJUMA RAKSTS**

**Gulbenes novada pašvaldības domes 2024.gada 29.februāra saistošajiem noteikumiem Nr.2 “Par teritorijas kopšanu un būvju uzturēšanu Gulbenes novadā”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 1.1. Saistošo noteikumu projekts “Par teritorijas kopšanu un būvju uzturēšanu Gulbenes novadā” (turpmāk – Saistošie noteikumi) izstrādāts ar mērķi izdot Pašvaldību likumā ietvertajam pilnvarojumam atbilstošus teritorijas kopšanas un būvju uzturēšanas saistošos noteikumus Gulbenes novadā.  1.2. Pamatojoties uz Pašvaldību likuma Pārejas noteikumu 6. punktu, pašvaldības dome izvērtē uz likuma “Par pašvaldībām” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Šobrīd spēkā esošie Gulbenes novada domes 2021.gada 30.decembra saistošie noteikumi Nr.28 “Par teritorijas kopšanu un būvju uzturēšanu Gulbenes novadā” ir izdoti, pamatojoties uz likuma “Par pašvaldībām” regulējumu, kas ir zaudējis spēku. Ievērojot minēto, šie saistošie noteikumi ir piemērojami, ciktāl tie nav pretrunā ar Pašvaldību likumu, bet ne ilgāk kā līdz 2024. gada 30. jūnijam.  1.3. Pašvaldību likuma 4.panta pirmās daļas 2.punkts nosaka pašvaldības pienākumu gādāt par pašvaldības administratīvās teritorijas labiekārtošanu un sanitāro tīrību (publiskai lietošanai paredzēto teritoriju apgaismošana un uzturēšana; parku, skvēru un zaļo zonu ierīkošana un uzturēšana; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana), kā arī noteikt teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu. Atbilstoši Pašvaldību likuma 4.panta trešajai daļai autonomo funkciju izpildi atbilstoši savai kompetencei organizē un par to atbild pašvaldība. Pašvaldību likuma 44. panta otrajā daļā noteikts deleģējums pašvaldībai izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.  Saskaņā ar Pašvaldību likuma 45. panta pirmās daļas 3. un 4.punktu pašvaldības dome ir tiesīga izdot saistošos noteikumus un paredzēt administratīvo atbildību par to pārkāpšanu, nosakot administratīvos pārkāpumus un par tiem piemērojamos administratīvos sodus, ja likumos nav noteikts citādi, cita starpā šādos jautājumos: par teritoriju un būvju uzturēšanu, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu; kā arī par īpašumam piegulošu, publiskā lietošanā nodotu pašvaldības teritoriju (gājēju ietves un zālāji līdz brauktuves malai, izņemot sabiedriskā transporta pieturvietas) kopšanu.  1.4. Saistošie noteikumi nosaka kārtību, kādā kopjama Gulbenes novada pašvaldības administratīvā teritorija un uzturamas tajā esošās būves. Papildus minētajam Saistošie noteikumi paredz atbildību par šīs kārtības neievērošanu, nosaka kompetentās institūcijas, kas kontrolē noteikumu izpildi un veic administratīvā pārkāpumu procesu, pieņemot lēmumus administratīvā pārkāpuma lietās, kā arī paredz piemērojamo administratīvo atbildību – brīdinājumu vai naudas sodu.  1.5. Nolūkā nodrošināt samērīgumu starp privātpersonai uzlikto pienākumu un sakoptu vidi, piegulošās teritorijas platums ir noteikts ne mazāk kā līdz 3 metriem, tādējādi sasniedzot Saistošo noteikumu mērķi un uzliekot samērīgu pienākumu personai. Vienlaikus Saistošie noteikumi paredz atvieglojumus īpašumam piegulošās teritorijas kopšanā noteiktām iedzīvotāju kategorijām.  Lai nodrošinātu samērīgu pienākumu uzlikšanu privātpersonām un pašvaldības līdzdalību, pašvaldība nodrošina kopšanu un sanitārās tīrības uzturēšanu par pašvaldības budžeta līdzekļiem noteiktās teritorijās (lielākā daļa pilsētas ietvju), kā arī zāles pļaušanu piegulošajā teritorijā (ievērojot ielas izvietojuma specifiku) Rīgas ielā, Ozolu ielā, Skolas ielā, Bērzu ielā, Miera ielā. Ievērojot minēto, ir nodrošināts samērīgums starp privātpersonai uzlikto pienākumu un sabiedrības interesēs sasniedzamo mērķi.  1.6. Saistošo noteikumu 4.1.apakšpunktā ir paredzēts privātpersonu pienākums veikt regulāru zāles pļaušanu piegulošajā teritorijā, nosakot, ka zāles garums nepārsniedz 20 centimetrus, kas ir optimāls variants, ņemot vērā, ka:   1. minētā prasība ir pastāvoša jau daudzus gadus, kā rezultātā privātpersonām laika gaitā jau ir izstrādājies zināms “*paradums*” jeb “*vēsturiskais aspekts*” attiecībā uz zāles garuma kontroles ievērošanu; 2. minētā prasība nodrošina ne tikai estētisku skatu zālienam un tā vizuālo tīrību, bet arī ierobežo nezāļu vairošanos, kā arī zāliena cerošanu un blīvas velēnas veidošanos (turklāt rudenī zāles garums 20 cm apmērā ir maksimālais, lai neveidotos kūla); 3. jo garāka zāle, jo labvēlīgāki dažādu insektu, tajā skaitā arī ērču, kā arī dažādu rāpuļu, tajā skaitā čūsku, vairošanās apstākļi (šis aspekts Gulbenei kā īpaši apzaļumotai mazpilsētai, kuru ieskauj meži, ir ļoti aktuāls), kas pilsētvidē var radīt lielākus riskus iedzīvotāju un viesu veselībai.   Ievērojot minēto Saistošo noteikumu prasību, tiks veicināta sanitārā tīrība un paaugstināta sabiedrības drošība.  1.7. Par Saistošo noteikumu prasību neievērošanu, kas saistīti ar privātpersonu bezdarbību piegulošās teritorijas sakopšanā, paredzēta administratīvā atbildība – brīdinājums vai naudas sods. Piemērojamā soda apmērs tiks diferencēts atkarībā no pārkāpuma un nodarītā kaitējuma smaguma, ko izvērtēs kompetentās pašvaldības iestādes - Gulbenes novada būvvalde un Gulbenes novada pašvaldības policija. Nosakot administratīvā soda veidu un apmēru, tiks ņems vērā izdarītā pārkāpuma raksturs, mantiskais stāvoklis, pārkāpuma izdarīšanas apstākļi, atbildību mīkstinošie un pastiprinošie apstākļi. Administratīvais sods paredzēts ar mērķi atturēt privātpersonas no pārkāpumu izdarīšanas, aizstāvēt pārējo iedzīvotāju tiesības dzīvot sakoptā, tīrā un drošā vidē. Saistošo noteikumu izdošanas mērķis nav administratīvi sodīt pēc iespējas vairāk privātpersonu, bet gan nodrošināt pašvaldības administratīvās teritorijas sakopšanu un tajā esošo būvju atbilstošu uzturēšanu. Šim nolūkam kompetentās iestādes regulāri veic apjomīgu preventīvu darbību, darbojoties pēc principa – vispirms pārrunāt un brīdināt par nepieciešamajām veicamajām darbībām, sodu izmantojot kā galējo ietekmēšanas līdzekli. |
| 2. Fiskālā ietekme uz pašvaldības budžetu | Saistošo noteikumu īstenošana neietekmēs Gulbenes novada pašvaldībai pieejamos resursus, jo nav nepieciešama jaunu institūciju vai darba vietu izveide vai esošo institūciju kompetences paplašināšana, lai nodrošinātu Saistošo noteikumu izpildi. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu ietekmju vērtējums:  3.1. sociālā ietekme – paredzama tieša ietekme uz cilvēku dzīvesveidu, kultūru, labsajūtu, sabiedrību kopumā, ņemot vērā sabiedrības vēlmi dzīvot drošā, sanitāri tīrā un sakoptā vidē. Saistošie noteikumi paredz noteikt atbrīvojumu un atvieglojumu piešķiršanu sociāli mazaizsargātām personu grupām;  3.2. ietekme uz vidi – Saistošo noteikumu īstenošana saistībā ar būvju fasāžu uzturēšanu un teritorijas sakopšanu, tostarp, ietvju un ielu tīrīšanu, radīs pozitīvu ietekmi uz pilsētvides ainavas un kultūras mantojuma saglabāšanu, kā arī cilvēku drošību;  3.3. ietekme uz iedzīvotāju veselību – Saistošo noteikumu īstenošana novērsīs personu veselības un dzīvības apdraudējumu, kas varētu rasties piegulošo teritoriju nekopšanas un vidi degradējošu objektu atrašanās pilsētvidē dēļ, kā arī nodrošinās sanitāro tīrību, kas mazinās infekciju izplatības risku;  3.4. ietekme uz uzņēmējdarbības vidi Pašvaldības teritorijā – nav tiešas ietekmes;  3.5. ietekme uz konkurenci – nav ietekmes. |
| 4. Ietekme uz administratīvajām procedūrām un to izmaksām | Administratīvās procedūras pēc būtības noritēs līdzšinējā kārtībā, proti, Saistošo noteikumu paredzētās iedzīvotāju grupas var pretendēt uz atvieglojumu saņemšanu, personai vēršoties ar attiecīgu iesniegumu Gulbenes pilsētas pārvaldē vai attiecīgajā pagasta pārvaldē, savukārt noteikto prasību kontroli veiks kompetentās pašvaldības iestādes - Gulbenes novada būvvalde un Gulbenes novada pašvaldības policija.  Saistošie noteikumi neparedz papildu administratīvo procedūru izmaksas.  Jautājumos par Saistošo noteikumu piemērošanu iedzīvotāji var vērsties Gulbenes novada pašvaldībā. |
| 5. Ietekme uz pašvaldības funkcijām un cilvēkresursiem | Saistošo noteikumu īstenošana neietekmēs pašvaldībai pieejamos cilvēkresursus, jo nav nepieciešama jaunu iestāžu, institūciju vai darba vietu izveide. |
| 6. Informācija par izpildes nodrošināšanu | Saistošo noteikumu izpildi savas kompetences ietvaros realizē Gulbenes novada būvvalde un Gulbenes novada pašvaldības policija. Izpildei nepieciešami resursus paredz pašvaldības budžeta ietvaros. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti paredzētā mērķa sasniegšanas nodrošināšanai un nosaka tikai to regulējumu, kas ir nepieciešams minētā mērķa sasniegšanai.  Mērķa sasniegšanai noteiktas samērīgas prasības teritoriju un būvju uzturēšanai, kā arī īpašumam piegulošu teritoriju kopšanai. Paredzētas tikai minimālas prasības teritorijas kopšanā, tādējādi privātpersonu īpašuma tiesību ierobežojums ir minimāls un atbilst sabiedrības interesēm nodrošināt pilsētvides sakoptību, kā arī novēršot personu veselības un dzīvības apdraudējumu, kas varētu rasties piegulošo teritoriju nekopšanas dēļ. Paredzēti arī atviegloti nosacījumi prasību izpildē. Noteikta samērīga un atbilstoša atbildība par Saistošo noteikumu neievērošanu. |
| 8.Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajai daļai, lai informētu sabiedrību par Saistošajiem noteikumiem un dotu iespēju izteikt viedokli par to, Saistošie noteikumi no 2024.gada 25.janvāra līdz 2024.gada 8.februārim ir publicēti Gulbenes novada pašvaldības mājaslapā <https://www.gulbene.lv/lv> sadaļā “Saistošie noteikumi - projekti”. Minētajā termiņā priekšlikumi nav saņemti.  Saistošie noteikumi precizēti, ievērojot Vides aizsardzības un reģionālās attīstības ministrijas 2024.gada 11.marta atzinumā Nr.1-18/1603 norādītos iebildumus. |

Gulbenes novada pašvaldības domes priekšsēdētājs A. Caunītis